SSB: Det blir gratis å låne penger helt til 2020, og boligprisene vil falle

Renten holder seg meget lav, boligprisene vil falle og kjøpekraften vil øke mot 2020. Statistisk sentralbyrå (SSB) spår bedre tider.

Forsker Torbjørn Eika i Statistisk sentralbyrå peker mot 2020 og bedre tider i norsk økonomi. Cornelius Poppe / NTB scanpix

9. mars 2017 10:23 Sist oppdatert 9. mars 2017

«Mot litt lysere tider». Det er kortversjonen av SSB forventninger til norsk økonomi til 2020.

Torsdag formiddag legger Statistisk sentralbyrå( SSB) frem «Økonomisk utsyn over året 2016». Inkludert er nye prognoser for norsk økonomi til 2020.

De viser at det stort sett vil gå bedre og bedre de neste tre årene:

Reallønnsveksten kommer til å bli stadig bedre. Den blir svakt positiv i år, før den blir rundt 1 prosent de påfølgende to årene. I 2020 gjør veksten i kjøpekraften et solid hopp til 1,6 prosent.

Ledigheten synker fra 4,7 prosent i fjor til 4,1 prosent fra 2019.

Renten forblir meget lav. Helt til 2020 blir det gratis å låne penger, målt ved realrenten etter skatt som blir – 0,1 prosent hvert år til 2020.

Boligprisene vil flate ut til glede for all som skal inn på boligmarkedet. En vekst på 6,5 prosent i år snur til fallende boligpriser i 2019 og 2020. Det siste året i prognosen spår SSB et prisfall på drøyt 2 prosent.

I fjor sank kjøpekraften for en gjennomsnittlig årslønn med 1,8 prosent. Årsaken var uventet høy prisveskt. Særlig strømprisene steg mye mer enn ventet.

Lønnsoppgjøret i gang

Lønnsoppgjøret 2017 er allerede i gang. Industrien forhandler først for å legge malen for resten av norsk økonomi.

Hvis SSB får rett, vil resultatet bli at en gjennomsnittlig årslønn stiger med 2,3 prosent fra i fjor til i år.

Dette omfatter sentrale tillegg, lokale tillegg og effekten av at lønnstillegg gitt fra midten av 2016 får effekt for hele 2017, også kalt overheng.

I 2016 steg en gjennomsnittlig årslønn 1,7 prosent. Det var det laveste siden før krigen.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding